《一丛花 其二 有尼从人而复出者，戏用张子野事赋此》
宋代·程垓

双鬓乍绾横波溜。记当日、香心透。谁教容易逐鸡飞，输却春风先手。

天公元也，管人憔悴，放出花枝瘦。

几宵和月来相就。问何事、春山斗。祗应深院锁婵娟，枉却娇花时候。

何时为我，小梯横阁，试约黄昏后。

作者简介：程垓字正伯，眉山（今属四川）人。苏轼中表程之才（字正辅）之孙。淳熙十三年（1186）游临安，陆游为其所藏山谷帖作跋，未几归蜀。撰有帝王君臣论及时务利害策五十篇。绍熙三年（1192），已五十许，杨万里荐以应贤良方正科。绍熙五年（1194）乡人王称序其词，谓“程正伯以诗词名，乡之人所知也。余顷岁游都下，数见朝士，往往亦称道正伯佳句”。冯煦《蒿庵论词》：“程正伯凄婉绵丽，与草窗所录《绝妙好词》家法相近。”有《书舟词》（一作《书舟雅词》）一卷。